b'\n_START_ARTICLE_\nCenter urbane kulture Kino \xc5\xa0i\xc5\xa1ka\n_START_PARAGRAPH_\nCenter urbane kulture Kino \xc5\xa0i\xc5\xa1ka (kraj\xc5\xa1e Kino \xc5\xa0i\xc5\xa1ka) je javni zavod Mestne ob\xc4\x8dine Ljubljana s podro\xc4\x8dja sodobne umetnosti in urbane kulture, ki je bil ustanovljen 4. februarja 2008 in se nahaja v zgradbi biv\xc5\xa1ega Kina \xc5\xa0i\xc5\xa1ka (Trg prekomorskih brigad 3, Zgornja \xc5\xa0i\xc5\xa1ka, Ljubljana). Na leto se v Kinu \xc5\xa0i\xc5\xa1ka zvrsti\xc2\xa0preko 250 dogodkov,\xc2\xa0ki jih obi\xc5\xa1\xc4\x8de\xc2\xa0okoli 65 tiso\xc4\x8d obiskovalcev._NEWLINE_Na skupni povr\xc5\xa1ini 2.468 m\xc2\xb2 se v Kinu \xc5\xa0i\xc5\xa1ka nahaja velika dvorana Katedrala\xc2\xa0s kapaciteto 932 stoji\xc5\xa1\xc4\x8d oziroma 450 sedi\xc5\xa1\xc4\x8d,\xc2\xa0mala dvorana Komuna\xc2\xa0z 200 stoji\xc5\xa1\xc4\x8di oz. 120 sedi\xc5\xa1\xc4\x8di, razstavni prostor Kamera\xc2\xa0 ter\xc2\xa0kavarno z letnim vrtom.\xc2\xa0\xc2\xa0V Kinu \xc5\xa0i\xc5\xa1ka dela 9 redno zaposlenih in ve\xc4\x8d kot 40 zunanjih sodelavcev._NEWLINE_Zavod se sam definira kot sredi\xc5\xa1\xc4\x8de sodobne in urbane ustvarjalnosti v Ljubljani ter v \xc5\xa1ir\xc5\xa1em slovenskem prostoru. Je prvi in edini projekt svoje vrste v regiji, namenjen koncertnim, gledali\xc5\xa1kim, plesnim in eksperimentalnim dogodkom, skrbel pa bo tudi za produkcijske pogoje (vadbo, laboratorije in studie). S svojim programom Kino \xc5\xa0i\xc5\xa1ka predstavlja in zdru\xc5\xbeuje urbanost, multikulturnost, politi\xc4\x8dno neobremenjenost, tehnolo\xc5\xa1ko naprednost in vzpodbuja inovativnost, kreativnost ter mednarodna povezovanja.\n_START_SECTION_\nZgodovina\n_START_PARAGRAPH_\nCenter je bil uradno ustanovljen 4. septembra 2008. Januarja istega leta je bila podpisana pogodba za prenovo zgradbe; prenovljeno zgradbo sta zasnovali arhitektki Anja Plani\xc5\xa1\xc4\x8dek in Nena Gabrovec, prenovo je izvedlo podjetje SCT. Prenova je bila kon\xc4\x8dana julija 2009, ko je bil izveden tudi tehni\xc4\x8dni pregled zgradbe. Arhitektki sta obdr\xc5\xbeali modernisti\xc4\x8dno zasnovo prvotne stavbe, a hkrati prenovili zgradbo, zato se v svoji kategoriji uvr\xc5\xa1\xc4\x8da med ve\xc4\x8dje in tehni\xc4\x8dno najsodobnej\xc5\xa1e objekte v Evropi._NEWLINE_V prvi sezoni je center organiziral 231 dogodkov, ki jih je obiskalo dobrih 55 tiso\xc4\x8d obiskovalcev. Druga sezona je bila sestavljena iz 243 dogodkov, ki jih je obiskalo dobrih 67 tiso\xc4\x8d ljudi.'